अतः उस मृगशरीर का परित्याग करके वे स्वयं ही योगबल से एक ब्राह्मण के रुप में प्रकट हुए।उन्हें अद्वैत ब्रहमा का पूर्ण बोध था।वे साक्षात् ब्रह्मास्वरुप थे, तो भी लोक में जडवत् (ज्ञानशून्य मूक की भाँति) व्यवहार करते थे।उन्हें हष्ट-पुष्ट देखकर सौवीर-नरेश के सेवक ने बेगार में लगाने के योग्य समझा और राजा की पालकी ढोने में नियुक्त कर दिया। सेवक के कहने से वे सौवीर-राजकी पालकी ढोने लगे। यधपि वे ज्ञानी थे, तथापि बेगार में पकड़े जाने पर अपने प्रारब्ध भोग का क्षय करने के लिए राजा का भार वहन करने लगे, परंतु उनकी गति मंद थी।वे पालकी में पीछे की ओर लगे थे तथा उनके सिवा दूसरे जितने कहार थे, वे सब-के-सब तेज चल रहे थे।राजा ने देखा अन्य कहार शीघ्रगामी है तथा तीव्र गति से चल रहे है, किंतु यह जो नया आया है, इसकी गति बहुत मंद है।तब वे बोले- ‘अरे! क्या तू थक गया? अभी तो तूने थोड़ी ही दूर तक मेरी पालकी ढोयी है। क्या परिश्रम नही सहा जाता? क्या तू मोटा-ताजा नही है? देखने में तो अत्यंत हष्ट-पुष्ट जान पड़ता है।